Πρωτοβουλία του Βασιλείου της Δανίας ενόψει της έκδοσης πράξης του Συμβουλίου για την κατάρτιση, βάσει του άρθρου 43 παράγραφος 1 της σύμβασης για την ίδρυση Ευρωπαϊκής Αστυνομικής Υπηρεσίας (σύμβαση Ευρωπόλ), πρωτοκόλλου το οποίο τροποποιεί την εν λόγω σύμβαση

(2002/C 172/05)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη σύμβαση για την ίδρυση Ευρωπαϊκής Αστυνομικής Υπηρεσίας(1), και ιδίως το άρθρο 43 παράγραφος 1,

την πρωτοβουλία του Βασιλείου της Δανίας(2),

τη γνώμη του Ευρωπαϊκού Κοινοβουλίου(3),

τη γνώμη του διοικητικού συμβουλίου της Ευρωπόλ(4),

Εκτιμώντας τα ακόλουθα:

(1) Σύμφωνα με το άρθρο 30 παράγραφος 2 της συνθήκης για την Ευρωπαϊκή Ένωση, το Συμβούλιο, εντός πέντε ετών από την ημερομηνία έναρξης ισχύος της συνθήκης του Άμστερνταμ την 1η Μαΐου 1999, θα προωθήσει τη συνεργασία σε ευρύ φάσμα τομέων, μεταξύ άλλων μέσω της Ευρωπόλ.

(2) Το Ευρωπαϊκό Συμβούλιο του Τάμπερε τον Οκτώβριο του 1999 τόνισε ότι η Ευρωπόλ διαδραματίζει βασικό ρόλο στη συνεργασία μεταξύ των αρχών των κρατών μελών όσον αφορά τη διερεύνηση του διασυνοριακού εγκλήματος, με την υποστήριξη της πρόληψης, της ανάλυσης και της ανίχνευσης του εγκλήματος στο επίπεδο της Ένωσης. Το Ευρωπαϊκό Συμβούλιο κάλεσε, εν προκειμένω, το Συμβούλιο να παράσχει την αναγκαία στήριξη στην Ευρωπόλ.

ΑΠΟΦΑΣΙΣΕ να καταρτίσει το συνημμένο πρωτόκολλο για την τροποποίηση της σύμβασης για την ίδρυση Ευρωπαϊκής Αστυνομικής Υπηρεσίας, το οποίο υπογράφεται σήμερα, από τους Αντιπροσώπους των κυβερνήσεων των κρατών μελών της Ευρωπαϊκής Ένωσης, και

ΣΥΝΙΣΤΑ την, εκ μέρους των κρατών μελών, αποδοχή του παρόντος πρωτοκόλλου, σύμφωνα με τους συνταγματικούς κανόνες εκάστου.

...

Για το Συμβούλιο

Ο Πρόεδρος

...

(1) ΕΕ C 316 της 27.11.1995, σ. 2.

(2) ΕΕ ...

(3) ΕΕ ...

(4) ΕΕ ...

ΠΑΡΑΡΤΗΜΑ

ΠΡΩΤΟΚΟΛΛΟ

για την κατάρτιση, βάσει του άρθρου 43 παράγραφος 1 της Σύμβασης για την ίδρυση Ευρωπαϊκής Αστυνομικής Υπηρεσίας (σύμβαση Ευρωπόλ), πρωτοκόλλου το οποίο τροποποιεί την εν λόγω σύμβαση

ΤΑ ΥΨΗΛΑ ΣΥΜΒΑΛΛΟΜΕΝΑ ΜΕΡΗ στο παρόν πρωτόκολλο, συμβαλλόμενα μέρη στη σύμβαση για την ίδρυση Ευρωπαϊκής Αστυνομικής Υπηρεσίας, κράτη μέλη της Ευρωπαϊκής Ένωσης,

ΑΝΑΦΕΡΟΜΕΝΑ στην πράξη του Συμβουλίου της Ευρωπαϊκής Ένωσης της ...,

ΕΚΤΙΜΩΝΤΑΣ ΤΑ ΑΚΟΛΟΥΘΑ:

(1) Η σύμβαση Ευρωπόλ χρειάζεται να τροποποιηθεί υπό το πρίσμα των συζητήσεων στο πλαίσιο του Συμβουλίου.

(2) Χρειάζεται να παρασχεθεί στην Ευρωπόλ η αναγκαία στήριξη και τα απαραίτητα μέσα ώστε να δύναται να λειτουργήσει αποτελεσματικά ως βασικός άξονας της ευρωπαϊκής αστυνομικής συνεργασίας.

(3) Υφίσταται ανάγκη να διενεργηθούν οι απαραίτητες τροποποιήσεις στη σύμβαση Ευρωπόλ προκειμένου να ενισχυθεί η λειτουργία επιχειρησιακής στήριξης της Ευρωπόλ σε σχέση με τις εθνικές αστυνομικές αρχές.

(4) Το Ευρωπαϊκό Συμβούλιο τόνισε ότι η Ευρωπόλ διαδραματίζει βασικό ρόλο στη συνεργασία μεταξύ των αρχών των κρατών μελών όσον αφορά τη διερεύνηση του διασυνοριακού εγκλήματος, με την υποστήριξη της πρόληψης, της ανάλυσης και της ανίχνευσης του εγκλήματος στο επίπεδο της Ένωσης. Το Ευρωπαϊκό Συμβούλιο κάλεσε, εν προκειμένω, το Συμβούλιο να παράσχει την αναγκαία στήριξη στην Ευρωπόλ,

ΣΥΜΦΩΝΗΣΑΝ ΣΤΙΣ ΑΚΟΛΟΥΘΕΣ ΔΙΑΤΑΞΕΙΣ:

Άρθρο 1

Η Σύμβαση Ευρωπόλ τροποποιείται ως εξής:

1. Το άρθρο 2 αντικαθίσταται από το ακόλουθο κείμενο: "Άρθρο 2

Στόχος

1. Η Europol στοχεύει, στο πλαίσιο της συνεργασίας μεταξύ των κρατών μελών δυνάμει του άρθρου 29 της συνθήκης για την Ευρωπαϊκή Ένωση, να βελτιώσει, μέσω των προβλεπομένων στην παρούσα σύμβαση μέτρων, την αποτελεσματικότητα και τη συνεργασία των αρμόδιων αρχών των κρατών μελών κατά την πρόληψη και την καταπολέμηση της σοβαρής διεθνούς εγκληματικότητας, εφόσον δύο ή περισσότερα κράτη μέλη θίγονται κατά τρόπον ώστε, λαμβάνοντας υπόψη την έκταση, τη βαρύτητα και τις επιπτώσεις των αξιοποίνων πράξεων, να επιβάλλεται κοινή προσέγγιση εκ μέρους των κρατών μελών.

2. Η αρμοδιότητα της Europol για ορισμένη μορφή εγκληματικότητας ή για τις συγκεκριμένες εκφάνσεις μιας μορφής εγκληματικότητας περιλαμβάνει συγχρόνως:

1. παράνομες πράξεις ξεπλύματος χρημάτων σχετιζόμενες με αυτές τις μορφές εγκληματικότητας ή με τις συγκεκριμένες εκφάνσεις τους,

2. συναφείς αξιόποινες πράξεις.

Θεωρούνται συναφείς και λαμβάνονται υπόψη σύμφωνα με τις διαδικασίες που ορίζονται στα άρθρα 8 και 10:

- οι αξιόποινες πράξεις οι οποίες διαπράττονται με σκοπό την απόκτηση των μέσων για την τέλεση των πράξεων που εμπίπτουν στο πεδίο αρμοδιότητας της Europol,

- οι αξιόποινες πράξεις οι οποίες διαπράττονται με σκοπό τη διευκόλυνση ή την τέλεση των πράξεων που εμπίπτουν στο πεδίο αρμοδιότητας της Europol,

- οι αξιόποινες πράξεις οι οποίες διαπράττονται με σκοπό την εξασφάλιση της ατιμωρησίας των πράξεων που εμπίπτουν στο πεδίο αρμοδιότητας της Europol.

3. Για τους σκοπούς της παρούσας Σύμβασης, ως 'αρμόδιες αρχές' νοούνται όλες οι υφιστάμενες στα κράτη μέλη δημόσιες υπηρεσίες, εφόσον αυτές είναι, σύμφωνα με το εθνικό δίκαιο, αρμόδιες για την πρόληψη και την καταπολέμηση αξιόποινων πράξεων.

4. Οι αρμόδιες εθνικές αρχές εκτιμούν, σύμφωνα με το εθνικό δίκαιο του κράτους μέλους στο οποίο ανήκουν, κατά πόσον μια μορφή εγκληματικότητας πρέπει να θεωρείται σοβαρή διεθνής εγκληματικότητα κατά την έννοια του παρόντος άρθρου."·

2. το άρθρο 3 τροποποιείται ως εξής:

α) στην παράγραφο 1, το σημείο 4 αντικαθίσταται από το ακόλουθο κείμενο: "4. διευκολύνει τη διεξαγωγή ερευνών στα κράτη μέλη, διαβιβάζοντας στις εθνικές υπηρεσίες όλες τις ενδεδειγμένες προς τούτο πληροφορίες, ή παρέχοντας αναλυτική υποστήριξη στις σχετικές έρευνες σύμφωνα με το εθνικό δίκαιο του κράτους μέλους που ζητεί την υποστήριξη αυτή και υπό την αποκλειστική ευθύνη του εν λόγω κράτους μέλους."·

β) προστίθεται η ακόλουθη παράγραφος: "4. Με την επιφύλαξη της διεθνούς σύμβασης 'προς καταστολήν της παραχαράξεως και κιβδηλείας', η οποία υπεγράφη στη Γενεύη στις 20 Απριλίου 1929 και του Πρωτοκόλλου της, η Europol ενεργεί επίσης ως ευρωπαϊκό σημείο επαφής για την καταστολή της παραχάραξης και κιβδηλείας του ευρώ."·

3. το άρθρο 4 τροποποιείται ως εξής:

α) στην παράγραφο 2, η πρώτη φράση διαγράφεται·

β) παρεμβάλλεται η ακόλουθη παράγραφος: "4α. άλλες αρμόδιες αρχές μπορούν επίσης να ασκούν τα καθήκοντα που εκτίθενται στην παράγραφο 4, με εξαίρεση τα σημεία 4 και 6."·

γ) η παράγραφος 7 αντικαθίσταται από το ακόλουθο κείμενο: "7. Οι προϊστάμενοι των εθνικών υπηρεσιών συνεδριάζουν τακτικά προκειμένου να επικουρούν την Εuropol, είτε με δική τους πρωτοβουλία είτε κατόπιν αιτήσεως, με την παροχή συμβουλών."·

4. στο άρθρο 6, προστίθεται η ακόλουθη παράγραφος: "3. Με την επιφύλαξη των όρων που καθορίζονται από το διοικητικό συμβούλιο, έπειτα από διαβούλευση με την Κοινή Εποπτική Αρχή, η Europol δύναται επίσης να επεξεργάζεται και άλλα δεδομένα, ως γενικά ενημερωτικά στοιχεία για την εκτέλεση των καθηκόντων της σύμφωνα με τις αρχές που αναφέρονται στο άρθρο 14, εφόσον τα στοιχεία αυτά δεν χρησιμοποιούνται ούτε διαβιβάζονται με τρόπο διαφορετικό από εκείνον που προβλέπουν οι διατάξεις σχετικά με το αυτοματοποιημένο σύστημα συλλογής πληροφοριών που αναφέρεται στην παράγραφο 1."·

5. το άρθρο 8 τροποποιείται ως εξής:

α) Στην παράγραφο 1, οι λέξεις "άρθρο 2 παράγραφος 3" αντικαθίστανται από τις λέξεις "άρθρο 2 παράγραφος 2"·

β) Στην παράγραφο 4, οι λέξεις "άρθρο 2 παράγραφος 3" αντικαθίστανται από τις λέξεις "άρθρο 2 παράγραφος 2"·

6. το άρθρο 9 τροποποιείται ως εξής:

α) Στην παράγραφο 1, η πρώτη πρόταση αντικαθίσταται από το ακόλουθο κείμενο: "Οι εθνικές υπηρεσίες, οι αξιωματικοί σύνδεσμοι και ο διευθυντής, οι αναπληρωτές διευθυντές και οι δεόντως εξουσιοδοτημένοι υπάλληλοι της Europol έχουν δικαίωμα να εισάγουν αμέσως και να ανακτούν δεδομένα από το σύστημα πληροφοριών."

β) προστίθεται η ακόλουθη παράγραφος: "4. Οι αρμόδιες αρχές δύνανται επίσης να συμβουλεύονται το σύστημα πληροφοριών της Europol. Ωστόσο, το αποτέλεσμα της αναζήτησης αναφέρει μόνο εάν τα ζητούμενα δεδομένα είναι διαθέσιμα στο σύστημα πληροφοριών της Europol. Στη συνέχεια, περαιτέρω πληροφορίες μπορούν να λαμβάνονται από την εθνική υπηρεσία Europol."·

7. το άρθρο 10 τροποποιείται ως εξής:

α) στην παράγραφο 1, η εισαγωγική φράση αντικαθίσταται από το ακόλουθο κείμενο: "1. Εφόσον αυτό είναι απαραίτητο για την επίτευξη του στόχου που καθορίζεται στο άρθρο 2, παράγραφος 1, η Europol, εκτός από τα δεδομένα μη προσωπικού χαρακτήρα, δύναται να αποθηκεύει, να τροποποιεί και να χρησιμοποιεί σε άλλα αρχεία, δεδομένα σχετικά με αξιόποινες πράξεις που εμπίπτουν στην αρμοδιότητα της Europol, συμπεριλαμβανομένων των δεδομένων που αφορούν συναφείς αξιόποινες πράξεις, που προβλέπονται στο άρθρο 2, παράγραφος 2, δεύτερο εδάφιο, τα οποία προορίζονται να υποστούν συγκεκριμένες εργασίες ανάλυσης, και αφορούν:"·

β) Στην παράγραφο 2, το σημείο 1 αντικαθίσταται από το ακόλουθο κείμενο: "1. αναλυτές και άλλοι υπάλληλοι της Europol, οι οποίοι ορίζονται από τη διεύθυνση της Europol,"·

γ) μετά την παράγραφο 2 σημείο 2, προστίθεται το ακόλουθο εδάφιο: "Μόνον οι αναλυτές είναι εντεταλμένοι να εισάγουν δεδομένα στο οικείο αρχείο και να τα τροποποιούν· όλοι οι συμμετέχοντες μπορούν να ανακτούν δεδομένα από το αρχείο."·

δ) η παράγραφος 5 αντικαθίσταται από το ακόλουθο κείμενο: "5. Εφόσον παρέχεται το δικαίωμα στην Europol, δυνάμει άλλων νομικών μέσων, να έχει ηλεκτρονική πρόσβαση σε δεδομένα άλλων συστημάτων πληροφοριών, η Europol μπορεί να ανακτά κατ' αυτόν τον τρόπο δεδομένα προσωπικού χαρακτήρα, εφόσον αυτό είναι αναγκαίο για την εκπλήρωση των καθηκόντων της, σύμφωνα με το άρθρο 3 παράγραφος 1 σημείο 2. Οι ισχύουσες διατάξεις διέπουν τη χρήση των δεδομένων αυτών από την Europol."·

ε) στην παράγραφο 8, η δεύτερη φράση αντικαθίσταται από το ακόλουθο κείμενο: "Η διάδοση ή η λειτουργική εκμετάλλευση των γνωστοποιούμενων δεδομένων αποφασίζεται από το εν λόγω κράτος μέλος."·

στ) προστίθεται η ακόλουθη παράγραφος: "9. Αντιπρόσωποι τρίτων κρατών ή οργανισμών με τους οποίους η Europol έχει συνάψει σχετική συμφωνία και τους οποίους αφορά άμεσα το διεξαγόμενο έργο ανάλυσης και των οποίων η συμμετοχή είναι επίσης προς το συμφέρον των κρατών μελών, είναι δυνατόν να προσκαλούνται από την ομάδα ανάλυσης προκειμένου να συμμετάσχουν στο έργο ανάλυσης ως παρατηρητές. Η παροχή πληροφοριών από αρχεία δεδομένων προς ανάλυση στους εν λόγω αντιπροσώπους πραγματοποιείται σύμφωνα με την ισχύουσα συμφωνία συνεργασίας. Η διάδοση ή η λειτουργική εκμετάλλευση των πληροφοριών που παρέχονται από τους εν λόγω αντιπροσώπους για προσθήκη στο αρχείο δεδομένων εργασίας πραγματοποιείται μόνο με την άδειά τους."·

8. Το άρθρο 12 τροποποιείται ως εξής:

α) στην παράγραφο 1, πρώτο εδάφιο, η εισαγωγική φράση αντικαθίσταται από το ακόλουθο κείμενο: "1. Η Europol για κάθε αυτοματοποιημένο αρχείο προσωπικών δεδομένων, το οποίο τηρεί για την εκπλήρωση των καθηκόντων της, τα οποία αναφέρονται στο άρθρο 10, πρέπει να καθορίζει με εντολή για την δημιουργία αρχείου:"·

β) στην παράγραφο 1, το δεύτερο εδάφιο αντικαθίσταται από το ακόλουθο κείμενο: "Η κοινή εποπτική αρχή που προβλέπεται στο άρθρο 24 ειδοποιείται αμέσως από τον διευθυντή της Europol σχετικά με την εντολή για τη δημιουργία του αρχείου δεδομένων και παραλαμβάνει τον φάκελο, προκειμένου να μπορέσει να διατυπώσει προς το διοικητικό συμβούλιο, εντός δύο μηνών από την παραλαβή του φακέλου, όλες τις παρατηρήσεις που θεωρεί απαραίτητες. Ο φάκελος διαβιβάζεται επίσης στο διοικητικό συμβούλιο."·

γ) η παράγραφος 2 αντικαθίσταται από το ακόλουθο κείμενο: "2. Μετά την παραλαβή της γνώμης της κοινής εποπτικής αρχής ή την εκπνοή της δίμηνης προθεσμίας που προβλέπεται στην παράγραφο 1, το διοικητικό συμβούλιο μπορεί, εντός δύο μηνών να δώσει εντολή στο διευθυντή να τροποποιήσει την εντολή για τη δημιουργία του αρχείου δεδομένων ή για να κλείσει το αρχείο αυτό. Η σχετική τροποποίηση ή κλείσιμο παράγει αποτελέσματα μόνο από την ημερομηνία λήψης της σχετικής απόφασης από το διευθυντή."·

9. το άρθρο 16 αντικαθίσταται από το ακόλουθο κείμενο: "Άρθρο 16

Διατάξεις για τη σύνταξη εκθέσεων

Η Europol διασφαλίζει ότι εγκαθιδρύονται μηχανισμοί που επιτρέπουν τον αποτελεσματικό έλεγχο της νομιμότητας των ανακλήσεων δεδομένων από το αυτοματοποιημένο σύστημα συλλογής πληροφοριών, που αναφέρεται στο άρθρο 6. Τα δεδομένα που συλλέγονται με τον τρόπο αυτό χρησιμοποιούνται μόνον για τον σκοπό αυτό από την Europol και τις αναφερόμενες στα άρθρα 23 και 24 εποπτικές αρχές και διαγράφονται μετά από έξι μήνες, εκτός εάν τα δεδομένα αυτά εξακολουθούν να είναι αναγκαία για τους τρέχοντες ελέγχους. Οι λεπτομέρειες αποφασίζονται από το διοικητικό συμβούλιο, μετά από διαβούλευση με την κοινή εποπτική αρχή."·

10. το άρθρο 17 τροποποιείται ως εξής:

Στην παράγραφο 2, οι λέξεις "παραγράφου 4 του άρθρου 2" αντικαθίστανται από τις λέξεις "παραγράφου 3 του άρθρου 2"·

11. το άρθρο 18 τροποποιείται ως εξής:

α) Στην παράγραφο 1, το σημείο 3 αντικαθίσταται από τα ακόλουθα σημεία: "3. τούτο επιτρέπεται σύμφωνα με τους γενικούς κανόνες κατά την έννοια της παραγράφου 2· οι κανόνες αυτοί μπορεί να προβλέπουν παρέκκλιση από το σημείο 2 σε εξαιρετικές περιπτώσεις, ή

4. σε ειδικές περιπτώσεις, όταν το κράτος μέλος που έδωσε τα δεδομένα στην Europol επιτρέπει ρητά τη διαβίβαση."·

β) η παράγραφος 4 αντικαθίσταται από το ακόλουθο κείμενο: "4. Εάν τα εν λόγω δεδομένα διαβιβάσθηκαν στην Europol από κράτος μέλος, η Europol μπορεί να τα διαβιβάζει προς τρίτα κράτη ή οργανισμούς μόνον με τη συναίνεση του κράτους μέλους. Το κράτος μέλος δύναται να παρέχει για τη διαβίβαση αυτή την προηγούμενη συναίνεσή του, η οποία μπορεί να είναι ή όχι γενική. Στις περιπτώσεις κατά τις οποίες υφίσταται εν ισχύι συμφωνία μεταξύ της Europol και του κράτους-αποδέκτη ή του οργανισμού-αποδέκτη, η οποία επιτρέπει τη διαβίβαση των δεδομένων, τεκμαίρεται η προηγούμενη συναίνεση, εκτός εάν προβλέπεται άλλως. Δοθείσα ή τεκμαιρόμενη συναίνεση είναι ανακλητή ανά πάσα στιγμή.

Εάν τα δεδομένα δεν διαβιβάστηκαν από κράτος μέλος, η Europol βεβαιώνεται ότι η διαβίβασή τους δεν είναι ικανή:

1. να εμποδίσει την ενδεδειγμένη εκπλήρωση των καθηκόντων που εμπίπτουν στην αρμοδιότητα ενός κράτους μέλους,

2. να θέσει σε κίνδυνο τη δημόσια τάξη και ασφάλεια ενός κράτους μέλους ή να θίξει κατ' άλλον τρόπο τα γενικά συμφέροντά του."·

12. στο άρθρο 21, η παράγραφος 3 αντικαθίσταται από το ακόλουθο κείμενο: "3. Η αποθήκευση δεδομένων προσωπικού χαρακτήρα που αφορούν τα πρόσωπα που προβλέπονται στο άρθρο 10 παράγραφος 1, δεν μπορεί να υπερβαίνει συνολικά τα πέντε έτη. Κάθε προθεσμία αρχίζει να προσμετράται εκ νέου από την ημερομηνία κατά την οποία γεγονός το οποίο οδηγεί στην αποθήκευση δεδομένων περί του προσώπου αυτού. Η ανάγκη της περαιτέρω διατήρησης εξετάζεται ανά τριετία, και η εξέταση αυτή πρέπει να αποδεικνύεται εγγράφως."·

13. στο άρθρο 22, προστίθεται η ακόλουθη παράγραφος: "4. Εφόσον δεν προβλέπεται άλλως στο παρόν άρθρο, οι αρχές που καθορίζονται στον παρόντα τίτλο σχετικά με την επεξεργασία των πληροφοριών ισχύουν και για τα δεδομένα που περιέχονται σε φακέλους από χαρτί."·

14. στο άρθρο 24, παράγραφος 6, οι λέξεις "Η έκθεση αυτή διαβιβάζεται στο Συμβούλιο κατά τη διαδικασία που προβλέπεται στον τίτλο VI της συνθήκης για την Ευρωπαϊκή Ένωση" αντικαθίστανται από το ακόλουθο κείμενο:

"Οι εκθέσεις αυτές διαβιβάζονται στο Συμβούλιο και το Ευρωπαϊκό Κοινοβούλιο"·

15. το άρθρο 28 τροποποιείται ως εξής:

α) Η παράγραφος 1 αντικαθίσταται από το ακόλουθο κείμενο: "1. Η Europol διαθέτει διοικητικό συμβούλιο. To διοικητικό συμβούλιο:

1. αποφασίζει ομόφωνα για τα όρια, όσον αφορά την Europol, της συνδρομής της Europol προς τα κράτη μέλη, όπως προβλέπεται στο άρθρο 3 παράγραφος 3 (άρθρο 3),

2. καθορίζει ομόφωνα τα δικαιώματα και τις υποχρεώσεις των αξιωματικών συνδέσμων έναντι της Europol (άρθρο 5),

3. αποφασίζει ομόφωνα περί του αριθμού των αξιωματικών συνδέσμων τους οποίους τα κράτη μέλη δύνανται να αποστείλουν στην Europol (άρθρο 5),

4. αποφασίζει ομόφωνα για την εκ μέρους της Europol επεξεργασία δεδομένων, όπως αναφέρεται στο άρθρο 6 παράγραφος 3 (άρθρο 6),

5. προετοιμάζει τους εκτελεστικούς κανόνες που διέπουν τα αρχεία δεδομένων (άρθρο 10),

6. συμπράττει στην έκδοση των κανόνων που διέπουν τις σχέσεις της Europol με τρίτα κράτη και οργανισμούς, κατά την έννοια του άρθρου 10 παράγραφος 4 (άρθρα 10, 18 και 42),

7. αποφασίζει ομόφωνα τις λεπτομέρειες για τη διαμόρφωση του ευρετηριακού συστήματος (άρθρο 11),

8. αποφασίζει με πλειοψηφία δύο τρίτων να δώσει εντολή στο διευθυντή να τροποποιήσει την εντολή για τη δημιουργία αρχείου δεδομένων ή για το κλείσιμο του αρχείου δεδομένων, όπως προβλέπεται στο άρθρο 12 παράγραφος 2 (άρθρο 12),

9. δύναται να γνωμοδοτεί σχετικά με τις παρατηρήσεις και τις εκθέσεις της κοινής εποπτικής αρχής (άρθρο 24),

10. εξετάζει τα προβλήματα σχετικά με τα οποία του εφιστά την προσοχή η κοινή εποπτική αρχή (άρθρο 24 παράγραφος 5),

11. αποφασίζει τις λεπτομέρειες της διαδικασίας ελέγχου του νομίμου χαρακτήρα των αιτήσεων στα πλαίσια του συστήματος πληροφοριών (άρθρο 16),

12. συμπράττει στο διορισμό και την απόλυση του διευθυντή και των αναπληρωτών διευθυντών (άρθρο 29),

13. εποπτεύει την ενδεδειγμένη εκτέλεση των καθηκόντων του διευθυντή (άρθρα 7 και 29),

14. συμπράττει στη θέσπιση του κανονισμού υπηρεσιακής κατάστασης του προσωπικού (άρθρο 30),

15. συμπράττει στην κατάρτιση συμφωνιών περί απορρήτου και στη θέσπιση διατάξεων προστασίας του απορρήτου (άρθρα 18 και 31),

16. καταρτίζει κανόνες σχετικά με την παράσταση του διευθυντή ενώπιον του Ευρωπαϊκού Κοινοβουλίου και Επιτροπής, όπως προβλέπεται στο άρθρο 34 παράγραφος 2 (άρθρο 34),

17. συμμετέχει στην κατάρτιση του προϋπολογισμού, συμπεριλαμβανομένου του οργανογράμματος, στον έλεγχο των λογαριασμών και στην απαλλαγή του διευθυντή (άρθρα 35 και 36),

18. εγκρίνει ομόφωνα το πενταετές δημοσιονομικό σχέδιο (άρθρο 35),

19. διορίζει ομόφωνα το δημοσιονομικό ελεγκτή και εποπτεύει την άσκηση των καθηκόντων του (άρθρο 35),

20. συμπράττει στη θέσπιση του δημοσιονομικού κανονισμού (άρθρο 35),

21. εγκρίνει ομόφωνα τη σύναψη της συμφωνίας για την έδρα (άρθρο 37),

22. εκδίδει ομόφωνα τους κανόνες εξουσιοδότησης των υπαλλήλων της Europol,

23. αποφαίνεται με πλειοψηφία δύο τρίτων επί των διαφορών μεταξύ ενός κράτους μέλους και της Europol ή μεταξύ κρατών μελών σχετικά με τις αποζημιώσεις που οφείλονται εκ της ευθύνης για την παράνομη ή ανακριβή επεξεργασία δεδομένων (άρθρο 38),

24. συμπράττει στην ενδεχόμενη τροποποίηση της παρούσας Σύμβασης (άρθρο 43),

25. ευθύνεται για περαιτέρω καθήκοντα, τα οποία του ανατίθενται από το Συμβούλιο, ιδίως στα πλαίσια των εκτελεστικών διατάξεων της παρούσας σύμβασης."·

β) στην παράγραφο 10, το δεύτερο εδάφιο αντικαθίσταται από το ακόλουθο κείμενο: "Οι εκθέσεις αυτές υποβάλλονται στο Συμβούλιο, προκειμένου να τις σημειώσει και να τις εγκρίνει. Οι εν λόγω εκθέσεις διαβιβάζονται επίσης στο Ευρωπαϊκό Κοινοβούλιο προς ενημέρωση."·

16. παρεμβάλλεται το ακόλουθο άρθρο: "Άρθρο 32a

Δικαίωμα πρόσβασης στα έγγραφα της Ευρωπόλ

Κάθε πολίτης της Ένωσης και κάθε φυσικό ή νομικό πρόσωπο το οποίο κατοικεί ή έχει την καταστατική έδρα του σε κράτος μέλος, έχει δικαίωμα πρόσβασης στα έγγραφα της Europol σύμφωνα με τις τυχόν αρχές και όρους που καθορίζονται από το Ευρωπαϊκό Κοινοβούλιο και το Συμβούλιο βάσει του άρθρου 255 της συνθήκης για την ίδρυση της Ευρωπαϊκής Κοινότητας."·

17. στο άρθρο 33, η παράγραφος 2 διαγράφεται·

18. το άρθρο 34 αντικαθίσταται από το ακόλουθο: "Άρθρο 34

Ενημέρωση του Ευρωπαϊκού Κοινοβουλίου

1. Το Συμβούλιο ζητά τη γνώμη του Ευρωπαϊκού Κοινοβουλίου πριν να θεσπίσει μέτρο από τα αναφερόμενα στα άρθρα 10, 18, 24, 26, 28, 29, 30, 31, 40, 41 και 42, ή για την κατά οιονδήποτε τρόπο τροποποίηση της παρούσας σύμβασης. Το Ευρωπαϊκό Κοινοβούλιο διατυπώνει τη γνώμη του εντός προθεσμίας την οποία μπορεί να καθορίζει το Συμβούλιο και η οποία δεν είναι μικρότερη των τριών μηνών. Ελλείψει γνώμης εντός της εν λόγω προθεσμίας, το Συμβούλιο δύναται να ενεργεί.

2. Η Προεδρία του Συμβουλίου ή ο αντιπρόσωπός της και ο διευθυντής της Europol μπορούν να παρίστανται ενώπιον του Ευρωπαϊκού Κοινοβουλίου και ενώπιον κάθε κοινής επιτροπής, την οποία μπορεί να συγκροτήσει το Ευρωπαϊκό Κοινοβούλιο σε συνεργασία με τα εθνικά κοινοβούλια με σκοπό τη συζήτηση θεμάτων που σχετίζονται με την Europol. Το διοικητικό συμβούλιο, ενεργώντας ομόφωνα, καταρτίζει κανόνες που διέπουν την παράσταση του διευθυντή της Europol ενώπιον του Ευρωπαϊκού Κοινοβουλίου και επιτροπής, όπως αναφέρεται στην παρούσα παράγραφο. Η Προεδρία του Συμβουλίου ή ο αντιπρόσωπός της και ο διευθυντής της Europol λαμβάνουν υπόψη, έναντι του Ευρωπαϊκού Κοινοβουλίου και των εθνικών κοινοβουλίων, τις υποχρεώσεις εχεμύθειας και εμπιστευτικότητας.

3. Οι υποχρεώσεις που καθορίζονται στο παρόν άρθρο δεν θίγουν τα δικαιώματα των εθνικών κοινοβουλίων και τις γενικές αρχές που εφαρμόζονται στις σχέσεις με το Ευρωπαϊκό Κοινοβούλιο κατ' εφαρμογή του τίτλου VI της συνθήκης για την Ευρωπαϊκή Ένωση."·

19. στο άρθρο 35 παράγραφος 4, προστίθεται η ακόλουθη πρόταση: "Το πενταετές δημοσιονομικό σχέδιο διαβιβάζεται στο Συμβούλιο και το Ευρωπαϊκό Κοινοβούλιο προς ενημέρωση."·

20. στο άρθρο 39 παράγραφος 4, προστίθενται οι ακόλουθες λέξεις: "ή τις κοινοτικές πράξεις που αντικαθιστούν τη σύμβαση των Βρυξελλών."·

21. στο άρθρο 42, προστίθεται η ακόλουθη παράγραφος: "3. Η Europol εγκαθιδρύει και διατηρεί στενή συνεργασία με την Eurojust, στο βαθμό που αυτό σχετίζεται με την εκτέλεση των καθηκόντων της Europol και την επίτευξη των στόχων της, λαμβανομένης υπόψη της ανάγκης αποφυγής της επικάλυψης των προσπαθειών. Τα βασικά στοιχεία αυτής της συνεργασίας καθορίζονται με συμφωνία που θα καταρτισθεί σύμφωνα με την παρούσα σύμβαση και τα εκτελεστικά μέτρα της."·

22. στο άρθρο 43, η παράγραφος 3 διαγράφεται.

Άρθρο 2

1. Το παρόν πρωτόκολλο υπόκειται σε αποδοχή εκ μέρους των κρατών μελών σύμφωνα με τους συνταγματικούς κανόνες εκάστου.

2. Τα κράτη μέλη κοινοποιούν στο Γενικό Γραμματέα του Συμβουλίου της Ευρωπαϊκής Ένωσης την ολοκλήρωση των συνταγματικών τους διαδικασιών για την αποδοχή του παρόντος πρωτοκόλλου.

3. Το παρόν πρωτόκολλο αρχίζει να ισχύει 90 ημέρες μετά την κοινοποίηση η οποία αναφέρεται στην παράγραφο 2, εκ μέρους του κράτους, το οποίο ήταν μέλος της Ευρωπαϊκής Ένωσης την ημερομηνία αποδοχής από το Συμβούλιο της πράξης για την κατάρτιση του παρόντος πρωτοκόλλου, και το οποίο ολοκλήρωσε τελευταίο τη διαδικασία κοινοποίησης.

Άρθρο 3

Εάν το παρόν πρωτόκολλο αρχίσει να ισχύει σύμφωνα με το άρθρο 2 παράγραφος 3, πριν από την έναρξη ισχύος του πρωτοκόλλου το οποίο έχει καταρτισθεί βάσει του άρθρου 43 παράγραφος 1 της σύμβασης για την ίδρυση Ευρωπαϊκής Αστυνομικής Υπηρεσίας (σύμβαση Ευρωπόλ) το οποίο τροποποιεί το άρθρο 2 και το παράρτημα της εν λόγω σύμβασης(1), σύμφωνα με το άρθρο 2 παράγραφος 3 αυτής, τότε το εν λόγω πρωτόκολλο θεωρείται ότι καταργήθηκε.

Άρθρο 4

1. Το παρόν πρωτόκολλο είναι ανοικτό για προσχώρηση σε κάθε κράτος το οποίο γίνεται μέλος της Ευρωπαϊκής Ένωσης, εάν το παρόν πρωτόκολλο δεν έχει ήδη τεθεί σε ισχύ κατά την ημερομηνία κατάθεσης των εγγράφων προσχώρησης στη σύμβαση Ευρωπόλ σύμφωνα με το άρθρο 46 της σύμβασης Ευρωπόλ.

2. Τα έγγραφα προσχώρησης στο παρόν πρωτόκολλο κατατίθενται ταυτόχρονα με τα έγγραφα προσχώρησης στη σύμβαση Ευρωπόλ σύμφωνα με το άρθρο 46 της σύμβασης Ευρωπόλ.

3. Το κείμενο του παρόντος πρωτοκόλλου, καταρτιζόμενο στη γλώσσα του προσχωρούντος κράτους εκ μέρους του Συμβουλίου της Ευρωπαϊκής Ένωσης, είναι αυθεντικό.

4. Εάν, κατά τη λήξη της περιόδου, η οποία αναφέρεται στο άρθρο 46 παράγραφος 4 της σύμβασης Ευρωπόλ, το παρόν πρωτόκολλο δεν έχει ήδη τεθεί σε ισχύ, αρχίζει να ισχύει για το προσχωρούν κράτος κατά την ημερομηνία έναρξης ισχύος του πρωτοκόλλου σύμφωνα με το άρθρο 2 παράγραφος 3.

5. Εάν το παρόν πρωτόκολλο τεθεί σε ισχύ σύμφωνα με το άρθρο 2 παράγραφος 3, πριν λήξει η περίοδος, η οποία αναφέρεται στο άρθρο 46 παράγραφος 4 της σύμβασης Ευρωπόλ, αλλά μετά την κατάθεση του εγγράφου προσχώρησης, που αναφέρεται στην παράγραφο 2, το προσχωρούν κράτος μέλος προσχωρεί στη σύμβαση Ευρωπόλ, όπως τροποποιείται από το παρόν πρωτόκολλο, σύμφωνα με το άρθρο 46 της σύμβασης Ευρωπόλ.

Άρθρο 5

1. Ο Γενικός Γραμματέας του Συμβουλίου της Ευρωπαϊκής Ένωσης ενεργεί ως θεματοφύλακας του παρόντος πρωτοκόλλου.

2. Ο θεματοφύλακας δημοσιεύει στην Επίσημη Εφημερίδα των Ευρωπαϊκών Κοινοτήτων ενημέρωση σχετικά με την αποδοχή και τις προσχωρήσεις και προβαίνει σε κάθε άλλη κοινοποίηση η οποία αφορά το παρόν πρωτόκολλο.

(1) ΕΕ C 358 της 13.12.2000, σ. 1.